Ti Pagdianan
Idi nalpas a nakaykayan ti balasang a serbidora dagiti naiwara a parte ti plorera, pinunasanna ti danum a naiparsiak iti suelo tapno di a maikaglis dagiti kostumerda. Lumalabbasit pay laeng ti rupa daytoy gapu iti bain.
"Kasta a talaga, balasangko. Normal laeng nga agkammali ti maysa a tao. Iti maysa a kamali katukad ti maysa a leksion a pangatur kadaytoy." Impaganetget ni Nana Merced. Pampapigsa iti pakinakemna iti serbidora nga itan ket medyo napukawen iti panagnerbiosna.
Sinubadan ti balasang ti maysa nga isem. Idi nalpasna ti obrana. Insarunona nga innala dagiti tedda a makan iti mallukong ket inserrekna iti kusina. Ditana nga ikabil iti maysa a pagdianan.
"Ma'am, daytoyen ti take-outyo." Inyawatna ti maysa a supot a naglaonan ti makan nga iyawidda.
"Mabalin ti dumawat pay ti maysa a supot ket gangani dina malaon amin dagitoy." Insigidda nga imbilin ni Tata Carias.
"Aguray kayo 'garud, Tata."
Idi agsubli ket awitnan ti maysa a supot a dakdakel nga amang ngem iti iggemna itay. Intedda kenni Tata Carias. Innala ti lakay daytoy ngem imbes nga ipisokna amin dagitoy iti dakdakkel a supot ngem saan ta insinana ketdi ti makan nga addaan iti kaldo.
"Ammom, basangko, narigat gamin nga iseksek ti maysa a banag iti espasio a di umanay kenkuana. Ta no inaramid tayo ti kasta, mabalin a madadael dayta a banag wenno ti lugar a nakapalawlaw iti dayta nga espasio. Amangan ta mabuttawan ket mabasakami iti dayta a kaldo." Inkatawa ni Tata Carias.
Timmakder ti agassawa ngem sakbay a timmalikud dagitoy ket pinapetpetan ni Nana Merced ti balasang iti sangagasut.
- Agosto 26, 2013
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn vec_Latn